صلح الرمله اتفاقية سلام وقعت بين صلاح الدين الأيوبي و ريتشارد قلب الأسد يوم 2 سبتمبر 1192. انتهت بيها الحمله الصليبيه التالته و حالة الحرب بين الصليبيين و صلاح الدين. وقعت الاتفاقيه بعد مفاوضات مضنيه عملها الملك العادل اخو صلاح الدين الأيوبى بالنيابه عنه و وقعها امرا من الطرفين ، و دخل فيها امرا طرابلس و انطاكيا ، ادت للصليبيين المدن الساحليه من عكا ليافا و ادتهم حق زيارة الاماكن المقدسه مقابل عسقلان ، بعد تخريبها ، تكون فى يد صلاح الدين مع كل المدن اللى فى جنوبها. عسقلان كانت مهمه جداً بالنسبه لصلاح الدين لانها كانت على الطريق اللى بتعدى عليه الامدادات العسكريه اللى تأتيه من مصر. بعد توقيع الاتفاقيه ذهب الجنود الصليبيه مباشرة من غير سلاح على القدس لكي تصلي و أكرمهم صلاح الدين كرم كبير. ريتشارد نفسه ما راحش و رفض انه يدى العساكر الفرانسويه پاسپورتات عشان يدخلوا بيها القدس. صلاح الدين وافق على تعيين قسسه لاتين فى القدس و بيت لحم و الناصره ، و ده خلى البيزنطيين فى قسطنطينيه يفتكروا ان ريتشارد بالمعاهده دى بيحاول يحول القدس لمدينه لاتينيه ، فبعت امبراطورهم ايزاك انجيلوس وفد قابل صلاح الدين ، و طلب منه انه يدى الكنايس الارتودوكسيه للمسيحيين الارتودوكس ، زى ما كان الحال أيام الفاطميين ، لكن صلاح الدين رفض و فهمهم انه مش حا يسمح لأى كنيسه بالسيطره على القدس ، و انه حايشرف على الكل.